Digter toor met woorde in debuutbundel | Netwerk24
Digter toor met woorde in debuutbundel
Deur Joan Hambidge 27 Augustus 2017 00:01
Nou, hier deur Corné Coetzee. Uitgewer: Human & Rousseau. Prys: R200. Resensent: Joan Hambidge
Om in die oomblik te wees. Die hier-en-nou. Waarskynlik vir die Westerling die moeilikste eis denkbaar. Of ons verlang nostalgies terug na wat was; of ons hoop dat môre 'n beter dag sal wees en so glip die oomblik tussen ons vingers deur. En dit is hierdie spanning wat die Tibettaanse boek van die dood behandel (van die 8ste eeu alreeds met ons), wat Corné Coetzee in haar eenvoudige, dog ryk verse ontgin. Eenvoudig, oop, maar nie simplisties nie!
Die digter bedien haar van ironie en in die openingsvers ("Bruide kyk") is daar alreeds 'n ontnugtering aantoonbaar: Hoekom huil die vrouens? 'n Mens dink hier onwillekeurig aan Rachelle Greeff se Die rugkant van die bruid wat eweneens die pynlike verkilling registreer: die huwelik of die jong meisie droom wat nie "waar" is nie. Hierdie bundel registreer dan die droom wat langsamerhand uitloop op ontnugtering, roerend beskryf in "Oktobermaand se bruide":
Hierdie uitstekende reeks maak die leser bewus van hoe fyn die bundel werk met tyd. Nou-hier, toe/dan. In "Besoek" word die
ouer besoek op 'n Sondagmiddag in 'n ouetehuis:
'n Gedig dra ook die titel tyd en onderafdelings (soos "Hierdie tyd", "Saadskiet") aktiveer die gang van sake; soos die beeldverse oor Siddharta reïnkarnasie impliseer.
Die kritikus M.L. Rosenthal het op 'n dag beweer dat belydenis­poësie met lyding ("suffering") te make het. Hierom is dit vreemd dat Coetzee in 'n nawoord ontken dat die gedigte outobiografies is en in die geval van die Siddharta-verse nie biografies nie. Ironies genoeg bevestig sy juis hiermee die teenoorgestelde dalk?
Dit is 'n besonderse debuut – met gedigte wat jou soms ontstig en aan die keel gryp oor die eerlikheid daarvan soos in die brutaal eerlike "Ons ken mekaar se holtes". Woorde wat wapens word; huweliksmaats wat mekaar ongesiens (ongehoords!) kan beseer tussen ander.